7. ข้อพิพาททางกฎหมาย

บริษัทย่อย บริษัท เอ็กซ์ตร้า ล้าจช์ จำกัด (“AW”) (“บริษัท”)
ได้ฟ้องร้องเรียกค่าเสียหายจากบริษัท เอเชีย เทเลวิชั่น แอนด์ มีเดีย จำกัด ซึ่งบริษัทได้ว่าจ้าง
สำนักงานกฎหมายสุธี เป็นทนายยื่นฟ้อง โดยมีรายละเอียดดังนี้

คดีแพ่ง คดีหมายเลขดำที่ 6655/2552 ของศาลแพ่ง ระหว่าง บริษัท เอ็กซ์ตร้า ล้าจช์ จำกัด
โจทก์ บริษัท เอเชีย เทเลวิชั่น แอนด์ มีเดีย จำกัด จำเลย

บริษัทได้เป็นโจทก์ยื่นฟ้องบริษัท เอเชีย เทเลวิชั่น แอนด์ มีเดีย จำกัด เป็นจำเลย ต่อศาลแพ่ง
เมื่อวันที่ 11 ธันวาคม 2552 ในข้อหาหรือฐานความผิด “ผิดสัญญา, เรียกค่าบริการค้างชำระ”
โดยมีจำนวนทุนทรัพย์พิพาทตามฟ้อง 11,923,923 บาท ทั้งนี้โดยมีสาเหตุสืบเนื่องจากบริษัท เอเชีย
เทเลวิชั่นฯ จำเลย ได้ตกลงรับบริการตัดต่อจากเครื่องคอมพิวเตอร์ และอุปกรณ์พร้อมการ์ดตัดต่อ
จำนวน 2 ชุด จากบริษัท โดยตกลงค่าบริการเป็นรายเดือน ในอัตราเดือนละ 630,000 บาท
(ไม่รวมภาษีมูลค่าเพิ่ม) สัญญามีกำหนดเวลา 24 เดือน นับแต่วันที่ 1 มิถุนายน 2551
แต่ปรากฏว่าบริษัท เอเชีย เทเลวิชั่นฯ จำเลย ได้ผิดนัดชำระค่าบริการ
และค่าภาษีมูลค่าเพิ่มที่ต้องชำระแก่โจทก์ ตั้งแต่งวดประจำเดือนกรกฎาคม 2551
ถึงเดือนพฤศจิกายน 2552 รวม 17 เดือน ซึ่งเมื่อคำนวณรวมอัตราดอกเบี้ยผิดนัดในอัตราร้อยละ
7.5 ต่อปี ถึงวันฟ้อง บริษัท เอเชีย เทเลวิชั่นฯ จำเลย จึงมีหนี้ค้างชำระต่อโจทก์
เป็นเงินรวมทั้งสิ้น 11,923,923 บาท

บริษัท เอเชีย เทเลวิชั่นฯ จำเลย ได้ยื่นคำให้การแก้คดีต่อศาลเมื่อวันที่ 5 กุมภาพันธ์ 2553
โดยอ้างว่า ไม่ได้เป็นฝ่ายผิดสัญญาให้บริการตัดต่อ
บริษัทโจทก์ทำงานโดยมีความชำรุดบกพร่องและไม่ได้จัดการแก้ไขให้เรียบร้อยสมบูรณ์
อีกทั้งยังละทิ้งหน้าที่ตามสัญญา จึงขอให้ศาลยกฟ้องโจทก์ ศาลนัดไกล่เกลี่ยวันที่ 5 มีนาคม 2553
เวลา 13.30 น.

สำนักงานกฎหมายสุธี มีความเห็นว่า จากพยานหลักฐานที่ปรากฏพบว่า
บริษัทได้มีการให้บริการตามสัญญาถูกต้องครบถ้วน
ทั้งมูลหนี้ตามฟ้องในส่วนค่าบริการที่ค้างชำระแต่ละเดือน
บริษัทก็ได้มีการวางบิลเพื่อเรียกเก็บเงินจากบริษัท เอเชีย เทเลวิชั่นฯ จำเลย
ถูกต้องตรงตามเงื่อนไขการชำระเงิน คำให้การของบริษัท เอเชีย เทเลวิชั่นฯ จำเลย
เป็นคำกล่าวอ้างลอย ๆ ไม่มีน้ำหนักหักล้างพยานหลักฐานของบริษัท สำนักงานกฎหมาย
จึงเชื่อโดยสุจริตว่า คดีนี้ศาลน่าจะมีคำพิพากษาให้บริษัท เอเชีย เทเลวิชั่นฯ จำเลย
รับผิดชำระหนี้ให้แก่บริษัทตามฟ้อง

ต่อมาในวันที่ 18 พฤศจิกายน 2553 ทั้งสองฝ่าย ฝ่ายโจทก์ คือ “บริษัท อาดามัส เอ็กซ์ตร้าล้าจช์
จำกัด (เดิมชื่อ “บริษัท เอ็กซ์ตร้า ล้าจช์ จำกัด”) และฝ่ายจำเลย คือ “บริษัท เอเชีย เทเลวิชั่น
แอนด์ มีเดีย จำกัด” ได้ทำสัญญาประนีประนอมยอมความกันต่อหน้าศาลแพ่ง โดยมีสาระสำคัญดังนี้

  ข้อ 1. จำเลยตกลงชำระต้นเงินจำนวน 11,459,700 บาท
  (สิบเอ็ดล้านสี่แสนห้าหมื่นเก้าพันเจ็ดร้อยบาทถ้วน) ให้แก่โจทก์ โดยผ่อนชำระดังนี้

1.  ชำระเป็นเงินจำนวน 200,000 บาท (สองแสนบาทถ้วน) ภายในวันที่ 15 ธันวาคม 2553

2.  ชำระเป็นรายเดือน เป็นเงินไม่น้อยกว่าเดือนละ 100,000 บาท (หนึ่งแสนบาทถ้วน)
    เริ่มชำระเดือนแรกวันที่ 31 มกราคม 2554
    และชำระติดต่อกันไปทุกวันทำการสุดท้ายของทุกเดือนจนกว่าจะชำระครบถ้วน
    ทั้งนี้จำเลยจะต้องชำระหนี้ให้แก่โจทก์ให้แล้วเสร็จครบถ้วนภายในกำหนดเวลา 5 ปี
    นับแต่วันทำสัญญาประนีประนอมยอมความนี้

  ข้อ 2. หากจำเลยผิดนัดชำระเงินตามข้อ 1 แม้แต่งวดหนึ่งงวดใดให้ถือว่าผิดนัดทั้งหมด
  โจทก์บังคับคดีได้ทันที และนอกจากต้นเงินค้างชำระที่จำเลยต้องชำระแก่โจทก์แล้ว
  จำเลยตกลงที่จะชำระดอกเบี้ยตามฟ้องจำนวน 464,232 บาท
  (สี่แสนหกหมื่นสี่พันสองร้อยสามสิบสองบาทถ้วน) และดอกเบี้ยระหว่างผิดนัดใน

  อัตราร้อยละ 7.5 ต่อปี ของต้นเงินที่ยังคงค้างชำระตาม ข้อ 1
  คำนวณนับถัดจากวันฟ้องเป็นต้นไป จนกว่าจำเลยจะชำระเสร็จแก่โจทก์ด้วย

เมื่อถึงกำหนดชำระหนี้ตามสัญญาประนีประนอมยอมความบริษัทได้ติดตามทวงถามการชำระเงินตามสัญญาดังกล่าวฝ่ายจำเลย
คือ บริษัท เอเชีย เทเลวิชั่น แอนด์ มีเดีย จำกัด มิได้ยินยอมผ่อนชำระหนี้ตามสัญญา
บริษัทจึงได้มอบหมายให้สำนักงานกฎหมายสุธี ผ่องไพบูลย์
ดำเนินการบังคับคดีโดยยึดหรืออายัดทรัพย์สินกับจำเลย คือ บริษัท เอเชีย เทเลวิชั่น แอนด์ มีเดีย
จำกัด ซึ่งขณะนี้กำลังอยู่ในระหว่างการสืบทรัพย์สินของจำเลยว่าปรากฏอยู่ที่ใดบ้าง
หากตรวจสอบพบว่าจำเลยมีทรัพย์สินอย่างใดแล้ว โจทก์ต้องดำเนินการตั้งเรื่องบังคับคดี ณ
กรมบังคับคดี เพื่อนำเจ้าพนักงานบังคับคดีไปดำเนินการยึด หรืออายัดทรัพย์สินของจำเลย